กสิกรฯชิงตลาดบัตรเครดิต
กสิกรไทยคุมเอ็นพีแอลเข้าที่ พร้อมลุยทำตลาดบัตรเครดิตครึ่งปีหลัง มุ่งเจาะลูกค้าระดับบน
2 ส.ค. 2559

กสิกรไทยคุมเอ็นพีแอลเข้าที่ พร้อมลุยทำตลาดบัตรเครดิตครึ่งปีหลัง มุ่งเจาะลูกค้าระดับบน
นางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า แนวโน้มหนี้ที่ไม่ก่อให้เกิดรายได้ (เอ็นพีแอล) ในปีนี้เป็นไปตามที่คาดการณ์ไว้ว่าจะปรับขึ้นจากปีก่อนหน้า จากภาวะหนี้ครัวเรือนที่ยังอยู่ระดับสูงกว่า 80% ทำให้ธนาคารระมัดระวังและปรับหลักเกณฑ์การอนุมัติมาตั้งแต่ปลายปีที่แล้ว ส่งผลให้เอ็นพีแอลครึ่งปีแรกปรับขึ้นมาเล็กน้อยอยู่ที่ 2% จาก 1.8-1.9% เมื่อสิ้นปี 2558
อย่างไรก็ดี จะควบคุมเอ็นพีแอลสิ้นปีให้ปรับขึ้นไม่เกิน 0.1% หรืออยู่ที่ 2.1% ต่ำกว่าตลาดที่กว่า 3% นอกจากได้ปรับระบบคัดกรองที่เข้มขึ้น แยกความเสี่ยงตามอาชีพและภูมิภาคแล้ว รวมทั้งติดตามหนี้ใกล้ชิด แจ้งเตือนวันครบกำหนด และติดต่อสอบถามหากผิดนัดเพียง 1 วัน ส่วนกลุ่มที่ใกล้ตกชั้นจะเข้าไปพูดคุยช่วยแก้ปัญหาให้ลูกค้าผ่อนชำระในวงเงินที่จ่ายได้
สำหรับเอ็นพีแอลใหม่ที่เพิ่มขึ้น เกิดจากกลุ่มอาชีพอิสระที่รายได้ไม่แน่นอน แต่ไม่ปิดกั้นกลุ่มนี้เข้ามาเป็นลูกค้าเพียงแต่อาจระวังมากขึ้น เช่น ให้วงเงินแรกไม่มาก รวมทั้งกลุ่มลูกค้าทั่วไปรายได้ 1.5-3 หมื่นบาท/เดือน ที่พบว่าภาระหนี้สูง ต้องติดตามใกล้ชิด ดังนั้น ยอดอนุมัติบัตรใหม่ในลูกค้า 2 กลุ่มนี้จึงมีสัดส่วนต่ำกว่าค่าเฉลี่ยยอดอนุมัติบัตรกสิกรไทยที่ 50% ของยอดคำขอ
ทั้งนี้ กลยุทธ์ธุรกิจบัตรเครดิตในครึ่งปีหลังจึงมุ่งขยายฐานลูกค้าในกลุ่มที่มีรายได้ระดับบน 5 หมื่นบาทขึ้นไป หลังพบว่าครึ่งปีแรกมีอัตราการใช้จ่ายผ่านบัตรเติบโตถึง 13% สูงกว่าค่าเฉลี่ยของยอดใช้จ่ายรวมบัตรกสิกรไทยที่เติบโต 7% ขณะที่ตลาดเติบโต 8% ปัจจุบันฐานบัตรเครดิตแพลทินัมสำหรับรายได้ 5 หมื่นบาทขึ้นไปมีเกือบ 2 ล้านใบ
“สิ้นปีนี้ธนาคารตั้งเป้าขยายฐานบัตรใหม่ 6 แสนใบ ทำให้สิ้นปีจะมีฐานบัตรสุทธิ 3.86 ล้านใบ ยอดใช้จ่ายผ่านบัตรเติบโต 3.5 แสนล้านบาท โดยครึ่งแรกของปีออกบัตรใหม่แล้ว 1.8 แสนใบ มียอดใช้จ่ายผ่านบัตร ครึ่งปีแรกประมาณ 1.7 แสนล้านบาท” นางนพวรรณ กล่าว
สำหรับครึ่งปีหลังซึ่งเป็นฤดูกาลใช้จ่าย ทำให้แนวโน้มการแข่งขันของธุรกิจบัตรเครดิตจะเข้มข้น ไตรมาส 3 ธนาคารจึงจัดแคมเปญ “รูดล่าแสงเหนือ” เพียงใช้จ่ายทุก 1,000บาท/เซลส์สลิป รับ 1 สิทธิ และสำหรับผู้สมัครบัตรใหม่ ใช้จ่าย 1,000 บาทขึ้นไป ภายใน 30 วัน หลังได้รับอนุมัติ รับพิเศษถึง 10 สิทธิ ลุ้นรับไอเท็มยอดนิยมของการท่องเที่ยว รวมมูลค่ากว่า 3.8 ล้านบาท เริ่มตั้งแต่วันที่ 1 ส.ค.-15 พ.ย.นี้ โดยรางวัลสูงสุดของแคมเปญ คือ ทริปตามล่าแสงเหนือที่ประเทศไอซ์แลนด์ จำนวน 10 รางวัล รางวัลละ 2 ที่นั่ง โดยประเทศไอซ์แลนด์เป็นสถานที่ท่องเที่ยวยอดเยี่ยมประจำปี 2559
ทั้งนี้ แคมเปญดังกล่าวจะทำให้ลูกค้าเลือกบัตรเครดิตกสิกรไทยเป็นบัตรหลักในการใช้จ่าย คาดว่าจะเพิ่มจำนวนบัตรใหม่ในช่วงแคมเปญนี้ประมาณ 1.2 แสนบัตร มียอดใช้จ่ายผ่านบัตรเพิ่มขึ้น 20% เทียบกับช่วงเดียวกันปีก่อน